Говоров Сергей Прохладнэ районым и Iэтащхьэм и къулыкъум пэроувэ
Прохладнэ муниципальнэ районым щIыпIэ унафэр зегъэкIуэнымкIэ и советым и пIалъэр къэмысауэ иригъэкIуэкIа сессием Прохладнэ муниципальнэ районым и щIыналъэ администрацэм и Iэтащхьэ Василенкэ Александр и къалэнхэр щхьэщахыну зэрылъэIуам щыхэплъэри ар щыдаIыгъащ. Депутатхэм зэакъылэгъуу Iэ яIэтри, а къулыкъур игъэзэщIэну ягъэуващ Петровхэ я цIэр зезыхьэ колхозым и унафэщI Говоров Сергей.
Говоров Сергей Анатолий и къуэр КъБАССР-м щыщ Прохладнэ районым хыхьэ Екатериноградскэ станицэм 1969 гъэм шыщхьэуIум и 5-м къыщалъхуащ. Тимирязев К. И. и цIэр зезыхьэу Москва дэт мэкъумэш академием щIэныгъэ нэхъыщхьэ щызригъэгъуэтащ, мэкъумэш щIэныгъэхэм я кандидатщ, «КъБР-м и мэкъумэш хозяйствэм щIыхь зиIэ и лэжьакIуэ» цIэ лъапIэр къыфIащащ.
Мэкъумэш академиер фIы дыдэу къиуха нэужь, ар Петровхэ я цIэр зезыхьэ колхозым и агроному щытащ, иужькIэ механизированнэ гупым я унафэщIу, колхоз тхьэмадэм и къуэдзэу лэжьащ. 1998 гъэм Прохладнэ районым мэкъумэш хозяйствэмрэ ерыскъыпхъэмкIэ и управленэм и агроном-жылэгъэкIыу ягъэуващ, иужькIэ а управленэм и унафэщIым и къуэдзэу щытащ.
2000 гъэм Говоров Сергей Прохладнэ районым и щIыналъэ администрацэм и Iэтащхьэм и къуэдзэу — мэкъумэш хозяйствэмрэ ерыскъыпхъэмкIэ управленэм и унафэщIу ягъэуващ. 2004 гъэм ар Петровхэ я цIэкIэ щыIэ колхозым и лэжьакIуэхэм езыхэм я тхьэмадэу хахащ.
КъБР-м и Парламентым и ещанэ хэхыгъуэм и депутату щытащ. 2009 гъэ лъандэрэ Къэбэрдей-Балъкъэр Республикэм и Парламентым и еплIанэ хэхыгъуэм и депутатщ, Аграрнэ политикэмрэ щIы IуэхухэмкIэ комитетым хэтщ.
